KIRJALLINEN KYSYMYS E-1056/00 esittäjä(t): Theresa Villiers (PPE-DE) neuvostolle. Kypros.



Virallinen lehti nro 026 E , 26/01/2001 s. 0149 - 0149



KIRJALLINEN KYSYMYS E-1056/00 esittäjä(t): Theresa Villiers (PPE-DE) neuvostolle (6. huhtikuuta 2000) Aihe: Kypros Kyproksen kanssa käytävät jäsenyysneuvottelut asettavat EU:lle erityisiä haasteita. Mikä on Kyproksen liittymisen tukemiseen tähän päivään mennessä myönnetyn rahoituksen kokonaissumma? Mihin on sitouduttu jatkorahoituksen osalta? Onko rahoitusta myönnetty hankkeille, joilla pyritään edistämään sovintoa Kyproksen kahden yhteisön välillä? Jos rahoitusta on myönnetty, voiko neuvosto selvittää yksityiskohtaisesti, minkä luonteisia sovintoa edistävät hankkeet ovat ja mikä niiden lukumäärä on? Vuonna 1999 hyväksytyssä YK:n päätöslauselmassa 1283 todetaan, että Kyproksen kreikkalaisten ja turkkilaisten välisiä yhteyksiä on vähän pääasiassa turkkilaisen hallinnon (Denktashin hallinnon) asettamien rajoitusten vuoksi. Onko neuvostolla, sen edustajilla tai työntekijöillä ollut vaikeuksia toteuttaa hankkeita, joiden tarkoituksena on Kyproksen kahden yhteisön sovinnon edistäminen? Jos on, voiko neuvosto kertoa kyseisistä vaikeuksista yksityiskohtaisesti ja ilmaista, onko ongelmia edelleen ratkaisematta? Voisiko neuvosto erityisesti selvittää, millainen rooli Denktashin hallinnolla on ollut näiden sovintohankkeiden keskeyttämisessä tai muussa häiritsemisessä? Onko neuvosto tietoinen muiden kuin EU:n tekemistä aloitteista, joilla pyritään edistämään sovintoa Kyproksen kahden yhteisön välillä ja joiden toteuttamisen Denktashin hallinto on estänyt tai joita se on jollain tavoin häirinnyt? Vastaus (8. kesäkuuta 2000) Neuvoston asetus 555/2000 Kyproksen tasavallan ja Maltan tasavallan liittymistä valmistelevan strategian mukaisten toimien toteuttamisesta korvaa molempien maiden kanssa tehdyt neljännet rahoituspöytäkirjat. Asetuksella on tarkoitus tukea sellaisia yhteistyöhankkeita ja toimia, joilla maita valmistetaan liittymiseen kummankin kumppanuussopimuksissa kartoitetuilla ensisijaisilla aloilla. Itse Kyproksen tapauksessa voidaan myös rahoittaa toimia, joilla edesautetaan sovintoa Kyproksen kahden yhteisön välillä. Vaikka edellä mainitussa asetuksessa on sekä Kyproksen että Maltan rahoitusohjeeksi 20002004 välisenä ajanjaksona vahvistettu 95 miljoonaa euroa, budjettivallankäyttäjä hyväksyy vuosittaiset määrärahat kummallekin maalle rahoitusnäkymien mukaisesti. Mitä Kyproksen kahta yhteisöä koskeviin hankkeisiin tulee, neuvosto kiinnittää erityistä huomiota Kyproksen kreikkalaisen ja turkkilaisen yhteisön välisten sovintohankkeiden edistämiseen ja tekee kaikkensa niiden helpottamiseksi. Unionin toiveena on, että YK:n pääsihteerin joulukuussa 1999 käynnistämät lähentymisneuvottelut mahdollistavat molempien yhteisöjen lähentymisen ja edistävät sovintoprosessia tällä tavoin. Komissio tutkii parhaillaan Kyproksen molempia yhteisöjä koskevien hankkeiden rahoittamista edellä mainitun asetuksen mukaisesti. Ohjelmointityö on tällä hetkellä alustavassa vaiheessa. Niistä 95 miljoonasta eurosta, jotka on jo myönnetty vuonna 2000, 6 miljoona euroa on Kyproksen liittymistä edeltävään strategiaan kuuluvia hankkeita ja toimia varten, ja 3 miljoonaa euroa varataan molempia yhteisöjä koskeviin hankkeisiin.